शरीर-मुद्रा शास्त्र के सिद्धांत अगर सही हैं तो कर्नाटक में भाजपा 60 सीटों का आंकड़ा पार नहीं कर रही है। कांग्रेस स्पष्ट बहुमत की सरहद आसानी से पार कर रही है। जेडीएस पिछली बार से नीचे लुढ़क रही है। अन्य छुटपुट उम्मीदवारों की जीत के आसार थोड़े बढ़ गए हैं। अधर में लटकी विधानसभा की आस लगाए बैठी भाजपा और जेडीएस का छींका, लगता है कि, लटका ही रहेगा, टूटेगा नहीं। पांच साल पहले कांग्रेस को 122 सीटें मिली थीं, भाजपा और जेडीएस को चालीस-चालीस और 23 अन्य उम्मीदवार जीत कर आए थे। सच है कि 2018 और 2013 में फ़र्क़ है। लेकिन यह फ़र्क़ ऐसा नहीं है कि भाजपा दनदनाती हुई बंगलूर को अपनी बगल में दबा ले।